Groentjie wen groot op LIV-reeksEugenio Lopez-Chacarra (9 Oktober 2022) (Foto: Vachira Vachira/NurPhoto/NurPhoto via AFP) Kan daar ŉ beter manier wees om jou eerste jaar as beroepspeler te vier as met ŉ oorwinning op die LIV-gholfreeks en ŉ wentjek van meer as R70 miljoen? Dis presies wat gebeur het met die 22-jarige Spaanse groentjie Eugenio Lopez-Chacarra (-19). Hy het in Junie ŉ beroepspeler geword en vandag die toernooi in Bangkok met drie houe gewen. Die Amerikaner Patrick Reed (-16) was in die tweede plek. Charl Schwartzel en Shaun Norris het die beste gevaar van die Suid-Afrikaners. Hulle was 12 houe agter die Spanjaard in die gesamentlike 27ste plek. Daar was ook geen keer aan nog ŉ Spanjaard, Jon Rahm (-25), by die Spaanse Ope in Madrid nie. Hy het met ses houe gewen nadat hy sy laaste ronde in 62 houe voltooi het. Dit het agt voëltjies, ŉ arend en ŉ enkele brouhou ingesluit. Zander Lombard (-16) het die beste gevaar van die Suid-Afrikaners. Hy was in die gesamentlike vierde plek.